Viikon kirje 18.1.2023

Rukouspäivää!

Tänään on rukouspäivä, josta alkaa ekumeeninen rukousviikko, jota vietetään jälleen eri puolilla maailmaa 18.–25. tammikuuta. Samaan aikaan kaikkialla maailmassa rukoillaan yhteisten tekstien pohjalta kristittyjen ykseyden puolesta. Ekumeeninen rukousviikko on kansainvälinen rukousliike, jota on vietetty jo yli sata vuotta.

Kristittyjen ykseyden ekumeenisen rukousviikon tämänvuotinen teema ”Tehkää hyvää, tavoitelkaa oikeudenmukaisuutta” tulee Jesajan kirjasta (Jesaja 1:17).

Rukousviikon kansainvälinen aineisto tälle vuodelle on valmisteltu Minnesotan kirkkojen neuvostossa Yhdysvalloissa.  Aineiston suomeksi tuottaa Suomen Ekumeeninen Neuvosto. Kahdeksan päivän rukousaineistosta on ensimmäistä kertaa tehty myös mukautus selkosuomeksi. Raamattumietiskelyt ja rukoukset löytyvät Suomen ekumeenisen neuvoston nettisivuilta.

On surullista, että on jo yli sata vuotta rukoiltu kristittyjen ykseyden puolesta ja edelleen rukousaihe on tarpeellinen. Tarvitsemme yhteyttä ja toinen toisemme erilaisuuden aitoa hyväksyntää ja kunnioitusta.

Voisimmeko joskus viettää rukousviikkoa yksinäisten kristittyjen puolesta? Niiden kristittyjen puolesta ja kanssa, jotka kokevat elämässään yksinäisyyttä, eivätkä uskalla syystä tai toisesta ilmaista uskonvakaumustaan. Mistä kaikkialta heitä löytäisimmekään, omalta työpaikalta, kotiseurakunnasta vai kenties bilepaikoista?

Jos voisimme nähdä, mistä kaikkialta nousee rukouksia kohti taivasta, niin kuin kovalla pakkasella näemme taivaalle nousevia upeita valopylväitä tai -pilareita erilaisten valonlähteiden ylle, niin voisimme yllättyä, miten paljon rukoillaan ja miten monissa paikoissa rukoillaan, vaikka sitä eivät muut tiedä.

Runsas parikymmentä vuotta sitten muuan meijeriyritys niitti mainetta iskevällä mainoslauseella: ”Jokaisessa meissä asuu pieni lehmä”. En usko sitä. Sen uskon, että meissä jokaisessa asuu pieni rukoilija ja että se rukoilija voi meissä kasvaa ja vahvistua. Jokainen rukoilija voi kyllä oppia lehmältä märehtimistä, sitä että pureskelee ruokansa ainakin kahteen kertaan. Rukous on vuoropuhelua Jumalan kanssa. Saamme pureskella ja märehtiä Jumalan sanaa, niin me alamme ”nähdä ja maistaa Herran hyvyyttä” Psalmi 34:9. ”Miten suloiset ovatkaan sinun sanasi! Ne maistuvat hunajaa makeammalta.” Psalmi 119:103. Siunattua märehtimistä!

Meri Tirroniemi, Seurakuntapastori